和永叔桐花十四韻
作者：梅堯臣
朝代：宋

paragraphs: 湛湛碧井水，其上有梧桐。
春隨井氣生，白花飛濛濛。
曉枝滴甘露，味落寒泉中。
結實待瑞羽，歲晚半枯空。
桐既無鳳皇，井豈潛蛟龍。
乃知至神物，未易令人逢。
當時集潁川，偶值黄次公。
次公入爲相，此鳥曷不從。
遂使神鶡雀，竟用奇怪窮。
我言非毀古，欲遵平直蹤。
我願二千石，但使德化隆。
有桐鳳不來，於桐無愧容。
有鳳政不舉，於鳳何爲崇。
答君桐花篇，聊以發我衷。